Kraftwerk Reckingen

S Chraftwärch Reckingè isch è Laufwasserchraftwärch am Hochrhy, rund 700 Meter obberhalb vom Baanhof Rekingè. Well s Chraftwärchsgebäude uff dè badischè Sitè bim Ortsdeil Reckingè vo dè Gmeind Küssabärg lyt, wörd d Schrybwys mit ck bruucht un nit d Schrybwys vo dè am aargauerischè Ufer ligendè Gmeind Rekingè. S Chraftwärch isch zwǜschè 1938 un 1941 baut worrè, obwoll d Konzessionè scho 1928 erteilt worrè sin. D Zuèsatzkonzessionè, welli 1938 erdeilt worrè isch, laufed nõ bis 2020. S Gsuèch für d Erneuerig vo dè Konzession isch frischtgrächt gschtellt worrè. Aafänglich isch s Chraftwärch durch d Lonza z Basèl betribbè worrè, un d Leischtig un diè erzügti Energy gmäss urschprünglichè Vodrääg jewyls zu 50 % uff d Schwiz un s Land Baddè vodeilt worrè. Hüt sin d Eigèdumsvohältnis wiè folgt greglèt: D EnBW Energy Baddè-Württèbärg AG haaltet 50 %, d AEW Engergy AG 30 % un d Axpo Power AG 20 %. D Betrybsfüürig wärd sit 2003 durch d Axpo Power AG wòrgnõ. S Chraftwärch staut dè Rhy uff è Höchi vo 335,2 m ü. M. un ènèrè Längi vo 11,5 Kilometer, un langèd somit bis i dè Unterwasserberych vom Chraftwärch Eglisau. S Stauweer un s Chraftwärchsgebäude bilded zämmè d Stauschtufè. S Weer hèt è lichti Witi vo 69 Meter sowiè drei Öffnungè vo 20 Meter. D Doppelschütz hèn è Höchi vo 12 Meter un sin als sechs Meter hochi Hackèschütz uusbildet. Im Obberwasser sin für dè Notabschluss drei Dammbalchè vorgsää. A beidè Ufersitè git s è Fischschtägè. D Bootsrampè lyt uff dè schwizerischè Sitè. S Maschinnèhuus hèt è Grundabmessig vo 64,6 uff 18,5 Meter, s hèt zwei vertikalachsigi Maschinnègruppè dinnè. Selli bschtôn jewyls uss einèrè Kaplanturbinè mit enèrè Schluckfähigkeit vo 280 m³/s, a welli dirèkt èn Drèèschtròmgenerator mit ènèrè Leischtig vo 22'000 kVA kupplèt worrè isch. Sellè erzügt bi 75 Umdrehungè pro Minutè è Spannig vo 11 Kilovolt bi nèrè Frequènz vo 50 Hertz. D Generatorschpannig wörd mit Hǜlf vo Transformatorè bi dè schwizerischè Ableitig uff 50 Kilovolt un bi dè dütschè Ableitig uff 110 Kilovolt brocht. S Chraftwärch isch vo dè Motor-Columbus AG z Badè blaant worrè. Selli Firma hèt au d Bauleitig gmacht, als örtlichè Bauleiter isch dè Ingenieur Dr. F. Gugler tätig gsi. Diè rächtsrheinischi (uff dè badischè Sitè) blaanti Schiffsschlüüsè isch nit uusgfüürt worrè. Literadur Schweizerischer Wasserwirtschaftsverband und Verband Schweizerischer Elektrizitätswerke (Hrsg.): Führer durch die schweizerische Wasser- und Elektrizitätswirtschaft, Band 2, 1949, S. 639-642 Weblingg Websitè vom Chraftwärch Einzelnõchwys